Il-Kummissjoni Ewropea - Dikjarazzjoni "Il-konsum tat-tabakk għadu theddida għas-soċjetajiet tagħna": Dikjarazzjoni mill-Kummissarju Andriukaitis fil-Jum Dinji Mingħajr Tabakk Brussell, it-30ta' mejju 2018 L-użu tat-tabakk jibqa' unikament l-akbar kawża ta' mard kroniku u ta' mewt evitabbli fl-UE. L- Istatistika tal-imwiet mill-kanċer tal-pulmun fl-UE, li huwa dak l-aktar assoċjat mat-tipjip, turi li fl- 2015 seħħew 273 400 mewta kkawżata proprju minn dan il-kanċer; 273 400 ħajja li setgħu jiġu salvati. Min tilef lil xi wild, min lil xi ġenitur, min lil xi ħadd minn ħuthom u min lil xi ħabib. Il-kanċer tal-pulmun huwa responsabbli għal għoxrin fil-mija tal-imwiet relatati mal-kanċer. Barra minn hekk, it-tabakk huwa wkoll fattur ta' riskju kbir f'ħafna forom oħra ta' kanċer, kif ukoll f'mard serju ieħor bħall-mard kardjovaskulari. Ninsab imħasseb ħafna bil-fatt li mill-2014 'l hawn ir-rata tat-titjip fl-UE baqgħet staġnata fil-livell ta' 26 %. Terġa' aktar inkwetanti huwa l-fatt li fost il-persuni li għandhom bejn 15 u 24 sena, ir-rata żdiedet minn 25 % fl-2014 għal 29 % fl-2017. Minħabba li jien personalment ġejt affettwat bit-telfa ta' xi maħbubin tiegħi kkawżata mill-effetti qerrieda tat-tabakk, ninsab profondament ixxukkjat bl- istatistika taż-żgħażagħ li jpejpu. Jenħtieġ li nreġġgħu lura din it-tendenza. Wieħed mill-għanijiet ewlenin tad-Direttiva l-ġdida dwar il-Prodotti tat-Tabakk, li bdiet tapplika bis-sħiħ fl-UE sentejn ilu, huwa li ż-żgħażagħ ma jibqgħux daqshekk attirati mill-prodotti tat-tabakk. Madankollu, il-popolarità dejjem tikber ta' prodotti ġodda bħalma huma s-sigaretti elettroniċi fost il-ġenerazzjoni żgħażugħa tinkwetani immens. Minkejja dan kollu, ħadna passi importanti biex nipproteġu aħjar is-saħħa taċ-ċittadini tagħna mill- konsum tat-tabakk, b'mod partikolari permezz tal-implimentazzjoni tad-Direttiva dwar il-Prodotti tat- Tabakk (TPD) kif ukoll id-Direttiva dwar ir-Reklamar tat-Tabakk. Ilħaqna stadju importanti fis-6 ta' Mejju ta' din is-sena meta daħlet fis-seħħ is-sistema ta' traċċar u rintraċċar tal-UE, għax permezz tagħha l-UE hija l-ewwel ġurisdizzjoni fid-dinja li stabbiliet qafas legali biex tindirizza l-kummerċ illeċitu tat-tabakk. F'Mejju 2020 se tidħol fis-seħħ ukoll projbizzjoni fuq is-sigaretti tal-mentol. Barra minn hekk fl-aħħar tas-sena l-oħra varajna l-Azzjoni Konġunta dwar il-Kontroll tat-Tabakk, fejn allokajna kważi EUR 2 miljuni biex ngħinu lill-Istati Membri jimplimentaw it-TPD tul it-tliet snin li ġejjin. L-organizzazzjonijiet nongovernattivi wkoll għandhom rwol importanti hawn, u kien għalhekk li f'April li għadda varajt Il-Premju tas-Saħħa tal-UE għall-NGOs, biex nenfasizza l-inizjattivi eċċezzjonali tal-NGOs internazzjonali, Ewropej, nazzjonali u reġjonali, li taw kontribut sinifikanti għall-prevenzjoni tal-użu tat-tabakk fi ħdan l-UE. L-iskadenza għall-parteċipazzjonijiet hija l-15 ta' Ġunju 2018, u ser nippreżenta dan il-Premju f'Novembru li ġej. Fil-professjoni tiegħi ta' tabib, esperjenzajt mill-qrib il-qerda li kapaċi joħloq l-użu tat-tabakk fuq is- saħħa u kemm huwa importanti li nattakkaw il-problema minn kull lat. Għandna lkoll nintensifikaw l- isforzi tagħna biex ninformaw u nedukaw liċ-ċittadini tagħna dwar l-effetti dannużi tat-tabakk u nipproteġuhom minnhom. Għal aktar informazzjoni: Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from _Il-konsum_tat-tabakk_g_adu_theddida_g_as-so_jetajiet_tag_na___Dikjarazzjoni_mill-Kummissarju_Andriukaitis_fil-Jum_Dinji_Ming_ajr_Tabakk.pdf